རྒྱ་ནག་མི་དམངས་སྤྱི་མཐུན་རྒྱལ་ཁབ་ཅེས་པ་འགོ་བཙུགས་པ་ནས་བཟུང་བོད་ལ་དབང་བསྒྱུར་བྱ་འགོ་བརྩམས་ཤིང་རིམ་བཞིན་བོད་ས་ཡོངས་རྫོགས་བཙན་བཟུང་བྱས་ཏེ་མི་ལོ་༦༠ཙམ་གྱི་རིང་དྲག་གནོན་དང་གདུག་རྩུབ་ཁོ་ནའི་དབང་གིས་བོད་མི་རྣམས་དམྱལ་བ་མི་ཡུལ་དུ་འཕོས་པ་ལྟ་བུའི་སྡུག་སྦྱོང་མནར་གཅོད་ཀྱི་དབང་འོག་ཏུ་བཅུག་པ་མ་ཟད།བོད་ཀྱི་འགྲོ་བ་མི་ཡི་གཞི་རྩའི་ཐོབ་ཐང་འཕྲོག་པ།ཆོས་དང་རིག་གཞུང་།རང་འབྱུང་གི་ཁོར་ཡུག་སོགས་སྣོད་བཅུད་ཡོངས་ལ་གཏོར་སྐྱོན་ཚད་མེད་བཏང་སྟེ་བོད་གངས་ཅན་ལྗོངས་ནི་རྒྱ་ཡི་མི་སེར་སྤེལ་ཡུལ་ཞིག་ཏུ་བཟོས་ཏེ།བོད་མི་རྣམས་བོད་ས་ནང་ཁུལ་དུ་གནས་སྐོར་མཆོད་མཇལ་དང་།ཡུལ་སྐོར་སྤྲོ་འཆམ།གཉེན་ཉེ་ཐུག་འཕྲད་སོགས་འགྲོ་བར་ཉེས་ཅན་པ་འདྲི་གཅོད་བྱེད་དུ་ཕྱིན་པ་ལྟ་བུའི་དམ་དྲག་དང་།གཞིས་བྱེས་བོད་མིའི་བར་གྱི་འགྲོ་འོང་དང་འབྲེལ་ལམ་ལ་དངོས་ཤུགས་བརྒྱུད་གསུམ་ནས་སོ་བལྟ་དང་བཀག་བསྡོམས་ཤུགས་ཆེ་བྱེད་བཞིན་པ་སོགས་དྲག་གནོན་དང་གདུག་རྩུབ་ཅན་གྱི་སྲིད་བྱུས་མཁྲེགས་བཟུང་བྱས་པར་བརྟེན།གཞིས་བཞུགས་བོད་མི་རྣམས་ཀྱིས་རྒྱ་གཞུང་ལ་ད་བར་ཞི་རྒོལ་རྒྱུན་མ་ཆད་པ་གནང་དགོས་གྱུར་ཡོད་པ་དང་།དམིགས་བསལ་བོད་མི་རྒན་བྱིས་སེར་སྐྱ་ཕོ་མོ་དབྱེར་མེད་ཀྱིས་རང་ལུས་མེར་བསྲེགས་བཏང་དགོས་ཐུག་དོན་ཡང་གོང་གསལ་གནད་དོན་ཁག་ཆགས་ཡོད།དེར་བརྟེན་རྒྱ་ནག་དབང་འཛིན་པ་ཚོས་བོད་མི་རང་ལུས་མེར་སྲེག་གཏོང་མཁན་རྣམས་ཀྱི་དགོས་འདུན་དང་འབོད་སྒྲ་ཁག་ལ་བདག་སྤྲོད་ཀྱིས་མ་འོངས་པར་དེ་ལྟར་ཡོང་མི་དགོས་པའི་འགན་ལེན་གྱིས་བོད་རྒྱའི་དཀའ་རྙོག་གང་མགྱོགས་སེལ་ཐབས་དགོས་པ་དང་།རྒྱལ་གཅེས་དཔའ་བོ་བསྟན་དགའ་ལགས་ཀྱི་གཉེན་ཉེ་འབྲེལ་ལྟོས་ཡོངས་ལ་གདུང་སེམས་མཉམ་སྐྱེད་ཞུ་རྒྱུ་བཅས།བོད་མི་མང་སྤྱི་འཐུས་ལྷན་ཚོགས་ཀྱིས་༢༠༡༧ཟླ་༡༡ཚེས་༣༠ལ།།